Il-Kummissjoni Ewropea - Stqarrija għall-istampa L-UE tirbaħ tilwima tad-WTO dwar il-projbizzjoni Russa tal-majjal Brussell, id-19ta' awissu 2016 Id-deċiżjoni tikkonċerna l-projbizzjoni imposta mir-Russja kmieni fl-2014 minħabba numru limitat ta' każijiet tad-deni Afrikan tal-ħnieżer f'żoni fl-UE qrib il-fruntiera mal-Belarussja. Il-bord ikkonferma li n-nuqqas min-naħa tar-Russja li taċċetta l-importazzjonijiet ta' ċerti prodotti mill-UE u li tadatta ċ-ċertifikati tal-importazzjoni mill-UE lejn ir-Russja kif jixraq jammonta għal projbizzjoni tal-importazzjoni mill-UE kollha. Din il-miżura mhix imsejsa fuq l-istandards internazzjonali rilevanti u tikser ir-regoli tal-Ftehim tad-WTO dwar l-Applikazzjoni ta' Miżuri Sanitari u Fitosanitarji (il-Ftehim SPS). Il-projbizzjonijiet individwali Russi tal-importazzjonijiet mill-Polonja, mil-Litwanja u mill-Estonja rċevew l-istess kritika mill-bord. Id-deċiżjoni tibgħat sinjal qawwi lir-Russja, u lill-Membri kollha tad-WTO, rigward l-obbligu tagħhom li jirrispettaw l-istandards internazzjonali, b'mod partikolari, f'dan il-każ, il-prinċipju tar- reġjonalizzazzjoni (li jippermetti l-kummerċ minn żoni individwali ta' pajjiż li huma rikonoxxuti bħala żoni ħielsa mill-pesti jew mill-mard, anke jekk l-istatus tas-saħħa fil-bqija tal-pajjiż ma jkunx favorevoli) u l-obbligu li wieħed jagħmel valutazzjoni tar-riskju msejsa fuq evidenza xjentifika. Il- bord enfasizza li l-membri tad-WTO jistgħu jeżerċitaw id-dritt tagħhom li jistabbilixxu livelli xierqa ta' protezzjoni sanitarja u li jirrestrinġu l-importazzjonijiet kif xieraq fuq il-bażi ta' tħassib sanitarju biss meta dan isir b'konformità mar-regoli tad-WTO. L-UE għandha waħda mill-aktar sistemi effiċjenti tas-saħħa tal-annimali u tas-sigurtà tal-ikel, inklużi livelli għolja ta' identifikazzjoni u regoli strinġenti ta' mmaniġġjar tar-riskji. Id-deċiżjoni tal-lum tikkonferma li l-miżuri meħuda mir-Russja kontra l-UE ftit li xejn għandhom x'jaqsmu ma' xi riskji sanitarji reali jew ma' xi riskji għas-saħħa reali. Il-prodotti tal-UE huma sikuri u għalhekk m'hemm l- ebda ħtieġa li xi pajjiż japplika restrizzjonijiet mhux ġustifikati fuq l-importazzjonijiet minnha. Għal ħafna mill-prodotti trattati f'dan il-każ, il-kummerċ għadu ristrett minn projbizzjoni motivata politikament imposta mir-Russja fuq il-prodotti agrikoli tal-ikel tal-UE f'Awwissu tal-2014. Madankollu, is-sejbiet tal-bord huma ta' importanza sistemika, minħabba li jfakkru lir-Russja dwar l- obbligi internazzjonali tagħha u l-fatt li dawn ma jistgħux jiġu injorati b'mod arbitrarju. L-UE se tkompli tuża l-proċeduri tad-WTO biex tiżgura li r-regoli internazzjonali tal-kummerċ jiġu rrispettati b'mod effettiv. Fil-fatt, is-soluzzjoni tat-tilwim tad-WTO għadha l-aktar għażla qawwija biex jiġu indirizzati ostakli kummerċjali sinifikanti u għalhekk biex jiżdiedu ċ-ċertezza legali u l- prevedibbiltà għall-kummerċ. L-attitudni protezzjonista tar-Russja tolqot varjetà wiesgħa ta' setturi ekonomiċi oħra. Fil-passat riċenti, l-UE bdiet proċeduri tad-WTO dwar għadd ta' ostakli kummerċjali imposti mir-Russja, inklużi l-miżati fuq ir-riċiklaġġ tal-karozzi, id-dazji eċċessivi fuq il-karta u prodotti oħra, u d-dazji tal- antidumping fuq vetturi kummerċjali ħfief. Jista' jsir appell kontra r-rapport tal-bord fi żmien 60 jum. Jekk ma jsir l-ebda appell sa dik l- iskadenza, ir-rapport jiġi adottat u r-Russja tkun marbuta tikkonforma mar-rakkomandazzjoni. Għal aktar tagħrif: It-talba għal deċiżjoni tad-WTO mill-UE Il-miżuri tal-UE għall-kontroll tad-deni Afrikan tal-ħnieżer Il-każ tad-WTO dwar il-projbizzjoni Russa tal-majjal Ir-regoli ta' soluzzjoni tat-tilwim tad-WTO Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-UE_tirba__tilwima_tad-WTO_dwar_il-projbizzjoni_Russa_tal-majjal.pdf